
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 25 octombrie 2017

Nr.4c-9/271
RAPORT

asupra proiectului de Lege pentru ratificarea Convenţiei Consiliului Europei referitoare la abordarea integrată a siguranţei, securităţii şi serviciilor la partidele de fotbal şi la alte evenimente sportive, adoptată la Saint-Denis la 3 iulie 2016, semnată de către partea română la Budapesta la 29 noiembrie 2016, precum şi pentru aprobarea încetării valabilităţii, prin denunţare, a Convenţiei europene privind violenţa şi ieşirile necontrolate ale spectatorilor cu ocazia manifestărilor sportive, în special la meciurile de fotbal, adoptată la Strasbourg, la 19 august 1985 
(PLx. 334/2017)
1. În baza prevederilor art. 95 și 115 din Regulamentul Camerei Deputaţilor, republicat, cu adresa nr. PLx.334 din 16 octombrie 2017, Comisia pentru învăţământ, ştiinţă, tineret şi sport a primit spre dezbatere, în fond, în procedura de urgență, proiectul de Lege pentru ratificarea Convenţiei Consiliului Europei referitoare la abordarea integrată a siguranţei, securităţii şi serviciilor la partidele de fotbal şi la alte evenimente sportive, adoptată la Saint-Denis la 3 iulie 2016, semnată de către partea română la Budapesta la 29 noiembrie 2016, precum şi pentru aprobarea încetării valabilităţii, prin denunţare, a Convenţiei europene privind violenţa şi ieşirile necontrolate ale spectatorilor cu ocazia manifestărilor sportive, în special la meciurile de fotbal, adoptată la Strasbourg, la 19 august 1985.
Pentru întocmirea raportului, Comisia a analizat avizul favorabil al Comisiei pentru politică externă, avizul favorabil al Consiliului Legislativ.
Proiectul are ca obiect, pe de o parte, ratificarea Convenției Consiliului Europei referitoare la abordarea integrată a siguranței, securității și serviciilor la partidele de fotbal și la alte evenimente sportive, adoptată la Saint-Denis la 3 iulie 2016 și, pe de altă parte, denunțarea Convenției europene privind violența și ieșirile necontrolate ale spectatorilor cu ocazia manifestărilor sportive, în special la meciurile de fotbal, adoptată șa Strasbourg, la 19 august 1985, ratificată de România prin Legea nr.53/1998. Având în vedere că textul Convenției din anul 1985 și-a pierdut, în multe privințe, actualitatea, unele dintre prevederile sale fiind chiar contradictorii cu abordarea, bazată pe experiență și bune practici, a anilor recenți, a fost necesară revizuirea acesteia. Noua Convenție încorporează principiile de bază pentru reducerea și combaterea eficientă a riscurilor de siguranță și securitate pe care le prezintă evenimentele sportive, având ca fundament trei piloni: siguranță, securitate și servicii.
          2.  În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 17 deputaţi, din totalul de 26 membri ai Comisiei. 

3. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
4.  În urma dezbaterii, în şedinţa din 24 octombrie 2017, Comisia, cu unanimitatea voturilor celor prezenți, propune Plenului adoptarea proiectului de Lege în forma inițiatorului. 

